Legislatívna rada vlády
   Slovenskej republiky
Na rokovanie vlády SR
Dňa 23. novembra 2005
Materiál č.: 17557/2005
K bodu.: 11

STANOVISKO

k návrhu poslankyne Národnej rady Slovenskej republiky Márie
Demeterovej na vydanie zákona, ktorým sa mení a dopĺňa zákon č.
726/2004 o poskytnutí jednorazového peňažného príspevku osobám
zaradeným v rokoch 1948 až 1954 do vojenských táborov nútených prác
a pozostalým manželkám po týchto osobách (tlač 1330)

I

Predseda Národnej rady Slovenskej republiky Pavol Hrušovský požiadal listom z 3. októbra 2005 vládu Slovenskej republiky podľa § 70 ods.2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení neskorších predpisov o zaujatie stanoviska k návrhu poslankyne Národnej rady Slovenskej republiky Márie Demeterovej na vydanie zákona, ktorým sa mení a dopĺňa zákon č. 726/2004 o poskytnutí jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách (tlač 1330).

II

Účelom predloženého návrhu zákona je spresniť a čiastočne doplniť tie časti zákona, ktoré súvisia s vojenskými archívnymi dokumentmi a s interpretáciou ich obsahu.

III

Legislatívna rada vlády SR návrh zákona prerokovala na svojom zasadnutí dňa 15. novembra 2005 a vláde Slovenskej republiky odporučila súhlasiť s predloženým návrhom zákona za predpokladu zapracovania pripomienok uvedených v časti IV. tohto stanoviska.

IV

Návrh

STANOVISKO .
vlády Slovenskej republiky

k návrhu poslankyne Národnej rady Slovenskej republiky Márie
Demeterovej na vydanie zákona, ktorým sa mení a dopĺňa zákon č.
726/2004 o poskytnutí jednorazového peňažného príspevku osobám
zaradeným v rokoch 1948 až 1954 do vojenských táborov nútených prác
a pozostalým manželkám po týchto osobách (tlač 1330)

Vláda Slovenskej republiky s návrhom poslankyne Národnej rady Slovenskej republiky Márie Demeterovej na vydanie zákona, ktorým sa mení a dopĺňa zákon č. 726/2004 o poskytnutí jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách (tlač 1330) súhlasí za predpokladu, že v návrhu zákona budú zapracované tieto pripomienky:

K bodu 1
Toto ustanovenie odporúčame vypustiť. Predložená novela zákona neobsahuje zmeny všetkých ustanovení, v ktorých sa príslušné slová používajú.

K bodu 2
Navrhované ustanovenie odporúčame vypustiť.
Ustanovenie je legislatívno - technicky neprijateľné. V prvej vete § 2 ods. 3 sa právna úprava rozširuje aj na osoby, ktoré neboli zaradené do vojenských táborov nútených prác, pretože pomocné technické tábory boli k 1.máju 1954 reorganizované na technické prápory a klasifikácia "politicky nespoľahlivý" bola k tomuto dátumu zrušená.
V druhej vete sa rozširuje predmet úpravy zákona. Pojem "vojenské tábory nútených prác" je v § 1 konkretizovaný odkazom na zákon č. 87/1991Zb. o mimosúdnych rehabilitáciách v znení neskorších predpisov, ktorý technické prápory nezahŕňa.

K bodu 3
1. Znenie § 3 odsek 2 upraviť takto:
,,(2) Oprávnená osoba uvedená v § 2 ods. l písm. a) zároveň so žiadosťou
predloží na ministerstvo doklad o jej zaradení do vojenských táborov nútených prác z dôvodu politickej nespoľahlivosti, ktorý vydá príslušný vojenský archív alebo vojenská registratúra; o dôvode politickej nespoľahlivosti podľa bodu l písm. c) až l) prílohy, môže oprávnená osoba predložiť aj iný hodnoverný úradný doklad. la).".

2. Poznámka pod čiarou k odkazu la) znie:
,,1 a) Napríklad § 12 ods. 2 zákona č. 395/2002 Z. z. o archívoch a registratúrach a o doplnení niektorých zákonov, § 3 zákona Národnej rady Slovenskej republiky č. 154/1994Z . z. o matrikách." .

3. Doplniť nový bod, ktorý znie: "V § 3 ods. 3 písm. a) sa slovo "potvrdenie"
nahrádza slovom "doklad ".

K bodu 4
Kritériá na posúdenie politickej nespoľahlivosti  uviesť v prílohe zákona a vecný zámer vyjadriť v § 2 takto:
"V § 2 ods. l písm. a) sa čiarka nahrádza bodkou a pripájajú sa slová: "kritéria na určenie dôvodu zaradenia fyzickej osoby do vojenských táborov nútených prác na účely tohto zákona sú uvedené v prílohe. ".

Príloha k zákonu 726/2004 Z.z. znie:

„Kritériá na určenie dôvodu zaradenia fyzickej osoby do vojenských
táborov nútených prác

1. Dôvod politickej nespoľahlivosti  zaradenia do vojenských táborov nútených prác sa vzťahuje na fyzickú osobu, ktorá
a.) bola v dokladoch vojenského archívu alebo vojenskej registratúry označená klasifikačným znakom "E" zavedeným pre politickú nespoľahlivosť alebo

b.) bola v dokladoch vojenského archívu alebo vojenskej registratúry charakterizovaná vtedajším spoločensky negatívnym slovným výrokom vzťahujúcim sa na politickú nespoľahlivosť alebo
c.) pred zaradením do vojenských táborov nútených prác bola väznená za pokus o ilegálnu emigráciu alebo stíhaná podľa zákona č. 50/1923 Zb. na ochranu republiky alebo podľa zákona č. 231/1948 Z b. na ochranu ľudovodemokratickej republiky alebo bola internovaná v centralizovaných kláštoroch alebo politicky či nábožensky angažovaná alebo
d.) pred zaradením do vojenských táborov nútených prác bola kňazom alebo rehoľníkom alebo študovala za kňaza alebo
e.) pred zaradením do vojenských táborov nútených prác nesúhlasila s násilnou kolektivizáciou pôdy, alebo bola stíhaná za nesplnenie svojho poľnohospodárskeho kontingentu, alebo
f.) vlastnila pred zaradením do vojenských táborov nútených prác veľkoobchod alebo pozemky s výmerou nad 20 ha alebo továreň či iný podnik s viac ako desiatimi zamestnancami alebo
g.) vlastnila pred zaradením do vojenských táborov nútených prác nehnuteľný majetok, ktorý bol zdrojom príjmu približne vo výške 10 000 Kčs mesačne alebo
h.) bola po 25. februári 1948 a pred zaradením do vojenských táborov nútených prác odstránená z verejných funkcií akčnými výbormi alebo
i.) bola potomkom alebo manželom osoby uvedenej v písmenách c) až h),
j.)alebo mala pred zaradením do vojenských táborov nútených prác rodinu
v zahraničí mimo komunistického bloku, alebo
k.) bola po 25. februári 1948 a pred zaradením do vojenských táborov nútených prác vylúčená z politických dôvodov zo štúdia na školách, alebo
l.) bola pred zaradením alebo počas zaradenia do vojenských táborov nútených prác považovaná za politicky nespoľahlivú Zborom národnej bezpečnosti lebo národným výborom.

2. Dôvod uvedený v bode 1 sa nevzťahuje na fyzickú osobu, ktorá podľa
dokumentácie vojenského archívu alebo vojenskej registratúry bola do vojenských táborov nútených prác zaradená pre stíhanie alebo odsúdenie podľa dekrétu prezidenta republiky č. 16/1945 Zb. II o potrestaní nacistických zločincov, zradcov a ich pomáhačov a o mimoriadnych ľudových súdoch v znení neskorších predpisov alebo podľa dekrétu prezidenta republiky č. 138/1945 Zb. II o trestaní niektorých previnení proti národnej cti, a na fyzickú osobu, ktorá podľa dokumentácie vojenského archívu alebo vojenskej registratúry bola do vojenských táborov nútených prác zaradená jednoznačne ako politicky spoľahlivá.".

K bodu 5
Ustanovenie je oitrebné vypustiť.
Zákon č. 71/1967 Zb. o správnom konaní (správny poriadok) v znení neskorších predpisov upravuje prerušenie správneho konania, ak podanie nemá všetky potrebné náležitosti. Počas prerušenia konania neplynú lehoty na vydanie rozhodnutia.

K bodu 6
Prechodné ustanovenie je potrebné preformulovať takto:
"Za § 5 sa vkladá § 5a, ktorý vrátane nadpisu znie:
,,§ 5a
Prechodné ustanovenie
Podl'a tohto zákona sa dokončia aj konania začaté pred..................... "."

V Bratislave 18. novembra 2005 
Vpracoval : Andrej Sinicyn
Schválil:      Štefan Grman
                 generálny riaditeľ
          sekcie vládnej legislatívy

Daniel L i p š i c
      podpredseda vlády SR
 minister spravodlivosti SR a 
     predseda Legislatívnej rady vlády SR